[image: image1.png]ROMANIA




Parlamentul României

Camera Deputaţilor
PAGE  

	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 martie 2014

	Nr.
	4c-7/65


R A P O R T

 asupra propunerii legislative pentru modificarea şi completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 60/2014 din 17 februarie 2014, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.263/2010 privind sistemul unitar de pensii publice. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1082/07.10.2013)

· avizul negativ al Comisiei pentru egalitatea de şanse pentru femei şi bărbaţi (nr.37/187/26.02.2014). 

· avizul negativ al Comisiei pentru buget, finanţe şi bănci 
(nr.4c-2/85/12.03.2014).

· avizul negativ al Comisiei juridice, de disciplină şi imunităţi 
(nr.4c-11/145/26.02.2014).
· avizul negativ al Consiliului Economic şi Social (2930/26.09.2013).
· punctul de vedere, negativ, al Guvernului (nr.2036/31.10.2013).

Propunerea legislativă are ca obiect de reglementare modificarea Legii nr.263/2010 privind sistemul unitar de pensii publice, preconizând următoarele:

· o nouă definire a punctajului anual, care va implica modificarea cuantumului;
· reducerea stagiului de cotizare la 33 de ani pentru femei, precum şi reducerea stagiului minim de cotizare în specialitate de la 20 de ani la 15 ani, atât pentru pentru femei cât şi pentru bărbaţi;
· modificarea tabelului nr.1 în sensul reducerii stagiului de cotizare realizat în condiţii deosebite şi reducerea vârstei standard de pensionare;
· modificarea anexei 3 la lege unde sunt cuprinse „unităţile care au obţinut avizul pentru îndeplinirea procedurilor şi criteriilor de încadrare în condiţii speciale”, introducându-se noi beneficiari la poziţiile 44 - 45 şi 95 – 107.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 18 martie 2014 au participat, în conformitate cu prevederile art.55 din Regulamentul Camerei Deputaţilor:

· d-na Ileana Ciutan - Preşedintele Casei Naţionale de Pensii Publice
· d-na Georgeta Jugănaru – director, Ministerul Muncii, Familiei, Protecţiei Sociale şi Persoanelor Vârstnice

La lucrările comisiei şi-au înregistrat prezenţa 24 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi (2 voturi împotrivă şi o abţinere).

Propunerea legislativă a fost respinsă de Senat în şedinţa din 11.02.2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât prin Legea nr.263/2010 se asigură tuturor participanţilor la sistemul public de pensii, contribuabili şi beneficiari, un tratament nediscriminatoriu, între persoane aflate în aceeaşi situaţie juridică, în ceea ce priveşte drepturile şi obligaţiile prevăzute de lege.
Modul de calcul al punctajului anual constituie asigurarea unui raport de justeţe între asiguraţii sistemului public, în sensul stimulării acelora care desfăşoară activităţi profesionale pe toată durata anului.
În ceea ce priveşte reducerea stagiului de cotizare pentru femei de la 35 ani la 33 ani, precum şi reducerea stagiului minim de cotizare în specialitate de la 20 de ani la 15 ani, atât pentru femei, cât şi pentru bărbaţi şi, implicit, modificarea anexelor nr. 5 şi 6 din lege, determină discriminare între femei şi bărbaţi şi majorarea cheltuielilor bugetului asigurărilor sociale de stat.
Modificarea tabelului nr.1 din Legea nr.263/2010, în sensul aplicării unei reduceri mai mari a vârstelor standard de pensionare, pentru persoanele care au realizat stagii de cotizare în condiţii deosebite de muncă, ar determina creşterea numărului de pensionari, ceea ce ar genera un impact suplimentar asupra cheltuielilor bugetare.
De asemenea, completarea anexei 3 la lege, care cuprinde unităţile care au obţinut avizul pentru îndeplinirea procedurilor şi criteriilor de încadrare în condiţii speciale, ar fi trebuit să se efectueze în momentul apariţiei fiecărui act normativ care reglementează aceasta, iar nominalizarea persoanelor să poată fi probată cu documente verificabile, existente în cadrul unităţilor angajatoare.
Toate aceste măsuri propuse de iniţiativa legislativă ar determina un impact negativ asupra bugetului asigurărilor sociale de stat, prin reducerea numărului de contribuabili, majorarea punctajelor medii realizate şi prin unele măsuri de relaxare a condiţiilor de acordare a drepturilor salariale.

PREŞEDINTE,




SECRETAR,


Florin Iordache




Găină Mihăiţă
Întocmit,

Consilier parlamentar Elena Anghel 

